SET พรุ่งนี้รีบาวด์ เก็บหุ้นรับเหมาฯ-ค้าปลีก
บล.ซีไอเอ็มบี มองแนวโน้มการลงทุนวันพรุ่งนี้ (29 ก.ย.) เชื่อว่าตลาดมีโอกาสที่จะรีบาวด์ได้หากสามารถยืนเหนือ 1,350 จุด โดยหุ้นที่น่าจะรีบาวด์เป็นหุ้นในกลุ่มรับเหมาฯ, กลุ่มค้าปลีก เป็นต้น พร้อมให้แนวรับ 1,350 จุด ส่วนแนวต้าน 1,365-1,378 จุด
28 ก.ย. 2558

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (28 ก.ย.) ปรับตัวลงและวอลุ่มเทรดบาง เนื่องจากยังไม่มีปัจจัยหนุน เมื่อมีแรงขายจากนักลงทุนต่างชาติ และสถาบัน รวมถึงพอร์ตโบรกเกอร์ทำให้ตลาดฯปรับตัวลงแรง แต่มองว่าไม่ได้มีน้ำหนักมากนัก เป็นแค่การปรับตัวลงตามรอบเท่านั้น
นอกจากนั้น ส่วนหนึ่งยังเป็นการปรับตัวลงตามตลาดหุ้นอื่นในภูมิภาคเอเชียส่วนใหญ่ โดยเฉพาะตลาดในกลุ่ม TIP ที่ปรับลงไปค่อนข้างมาก ทั้งนี้ คงเป็นผลจากการมองภาพรวมเศรษฐกิจที่ไม่ดี มีเพียงสหรัฐฯเท่านั้นที่ดีขึ้น แต่ตลาดฯก็มีแรงกดดันจากคาดการณ์ว่าธนาคารกลางสหรัฐฯ (FED) อาจจะปรับขึ้นอัตราดอกเบี้ยในปีนี้อย่างน้อย 1 ครั้ง ซึ่งเฟดจะมีการประชุมครั้งต่อไปในเดือนต.ค.นี้ หลังจากที่ตัวเลข GDP ของสหรัฐฯออกมาดี ส่งผลให้เงินดอลาร์สหรัฐฯกลับมาแข็งค่าขึ้นอีก
แนวโน้มการลงทุนในวันพรุ่งนี้ (29 ก.ย.) เชื่อว่าตลาดฯมีโอกาสที่จะรีบาวด์ได้หากสามารถยืนเหนือ 1,350 จุด โดยหุ้นที่น่าจะรีบาวด์เป็นหุ้นในกลุ่มรับเหมาฯ, กลุ่มค้าปลีก เป็นต้น พร้อมให้แนวรับ 1,350 จุด ส่วนแนวต้าน 1,365-1,378 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCC ปิดที่ 456.00 บาท ลดลง 10.00 บาท
ITD ปิดที่   8.05 บาท ลดลง 0.40 บาท
KBANK ปิดที่ 177.50 บาท ลดลง 4.50 บาท
CPALL ปิดที่  48.25 บาท ลดลง 1.50 บาท
PTT ปิดที่ 245.00 บาท ลดลง 5.00 บาท
 
ที่มา: สำนักข่าวอินโฟเควสท์